**B. Osobitná časť**

**K čl. I (zákon č. 215/2021 Z. z.)**

*K bodom 1 až 4*

Legislatívno-technická úprava nadväzujúca na úpravu účinnosti zákona č. 215/2021 Z. z. o podpore v čase skrátenej práce a o zmene a doplnení niektorých zákonov a s ním súvisiacich ustanovení osobitných predpisov (bod 5).

*K bodu 5*

Návrh na úpravu účinnosti zákona č. 215/2021 Z. z. reaguje na núdzový stav vyhlásený dňom 25. novembra 2021 na obdobie 90 dní na postihnutom území, ktorým je celé územie Slovenskej republiky (uznesenie vlády SR č. 695 zo dňa 24. novembra 2021), a s tým súvisiaci vznik potreby zabezpečenia včasnej a adekvátnej pomoci pre zamestnancov, zamestnávateľov a samostatne zárobkovo činné osoby, ktoré v dôsledku vyhláseného núdzového stavu prerušili alebo obmedzili svoju činnosť.

Z pohľadu udržania pracovných miest a rýchlejšieho oživenia ekonomickej aktivity po tretej vlne pandémie COVID-19 vzniká akútna potreba zabezpečenia efektívnej finančnej pomoci pre skupiny, ktoré nesplnia podmienky poskytnutia podpory v čase skrátenej práce účinného od 1. januára 2022. S poukazom na zachovanie kontinuity poskytovanej pomoci, ako aj s cieľom zabrániť vážnym hospodárskym škodám, sa navrhuje ustanoviť účinnosť zákona o podpore v čase skrátenej práce takto: *Tento zákon nadobúda účinnosť 31. decembra 2021 okrem čl. I, čl. II, čl. III bodov 1, 2, 4 až 7, 9 až 11, 13 až 17, 20 až 26, 28, 30, 33, 36 až 41, 43, 45 až 48, 50, 51, 53 až 55, 57 a 59 až 63, čl. IV až čl. VIII, ktoré nadobúdajú účinnosť 1. marca 2022, a čl. III bodov 3, 8, 12, 18, 19, 27, 29, 31, 32, 34, 35, 42, 44, 49, 52, 56 a 58, ktoré nadobúdajú účinnosť 1. januára 2023*.

**K čl. II (zákon č. 5/2024 Z. z.)**

V nadväznosti na úpravy v čl. I je nevyhnutné tiež v zákone č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov v súvislosti so zabezpečením plynulej a rýchlej realizácie projektu na podporu udržania zamestnanosti podľa § 54 ods. 1 písm. e) zákona o službách zamestnanosti (Prvá pomoc) zaviesť právnu fikciu splnenia podmienky zápisu do registra partnerov verejného sektora do 30. júna 2022.

**K čl. III (účinnosť)**

Vzhľadom na naliehavosť prijatia navrhovaných legislatívnych opatrení sa navrhuje, aby zákon nadobudol účinnosť dňom vyhlásenia.

Bratislava 1. decembra 2021

**Eduard Heger, v.r.**

predseda vlády

Slovenskej republiky

**Milan Krajniak, v.r.**

minister práce, sociálnych vecí a rodiny

Slovenskej republiky